Санак ырлары
Санак ырлары – кыргыз оозеки чыгармачылыгында учураган, балдарды саноого үйрөтүү, эсептей билүүгө көнүктүрүү мүнөзүндөгү чыгармалар. Алар балдарга гана эмес, кээде чоңдорго да арналып, философиялык маани-мазмунга ээ болот. Мисалы,

 – Бир деген эмне?
 – Бир деген – бир Кудайдын аты.
 – Эки деген эмне?
 – Эки киши эрикпейт.
 – Үч деген эмне?
 – Үч бутталуу ат кетпейт.
 – Төрт деген эмне?
 – Төрөлүү журт бузулбайт.
 – Беш деген эмне?
 – Бешикте бала ыйламайын эмчек бербейт.
 – Алты деген эмне?
 – Алты ак баш атанга жүк арткан муңайбайт.
 – Жети деген эмне?
 – Желкесинен ок тийген оңбойт.
 – Сегиз деген эмне?
 – Серкелүү кой суу кечет.
 – Тогуз деген эмне?
 – Тогуз кат торко кийген суукка тоңбойт.
 – Он дегеничи?
 – Он – оюң.
 – Он бир деген эмне?
 – Он бир – коюң.
 (Элдик ыр)
же,
 Биринчи жаман – бийликтен калган кан жаман.
 Экинчи жаман – энеси жок кыз жаман.
 Төртүнчү жаман – төрөсү акмак журт жаман.
 Бешинчи жаман – беш көкүлүндө калган тул жаман.
 Алтынчы жаман – атасы өлгөн уул жаман.
 Жетинчи жаман – жери сатылган кул жаман.

Колдонулган адабияттар 
"Кыргыз адабияты энциклопедиялык окуу куралы". Башкы редактор: Ү. Асанов, жооптуу редактор: А. Акматалиев. Бишкек - 2004
Билим берүү
Элдик оозеки чыгармачылык